1.《翦征袍/捣练子》宋. 贺铸
抛练杵,傍窗纱。
巧翦征袍斗出花。
想见陇头长戍客,
授衣时节也思家。
2.《鹧鸪天》宋. 辛弃疾
抛却山中诗酒窠。却来官府听笙歌。
闲愁做弄天来大,白发栽埋日许多。
新剑戟,旧风波。天生予懒奈予何。
此身已觉浑无事,却教儿童莫恁麽。
3.《酬思黯见示小饮四韵》唐. 刘禹锡
抛却人间第一官,俗情惊怪我方安。
兵符相印无心恋,洛水嵩云恣意看。
三足鼎中知味久,百寻竿上掷身难。
追呼故旧连宵饮,直到天明兴未阑。
4.《献蔡京》唐. 张顶
抛却长竿卷却丝,手持蓑笠献新诗。
临川太守清如镜,不是渔人下钓时。
5.《僧院小松》唐. 章孝标
抛杉背柏冷僧帘,锁月梳风出殿檐。
还似天台新雨后,小峰云外碧尖尖。
6.《遣愁》唐. 雍陶
抛掷泥中一听沈,不能三叹引愁深。
莫言客子无愁易,须识愁多暗损心。
7.《筹笔驿》唐. 罗隐
抛掷南阳为主忧,北征东讨尽良筹。时来天地皆同力,
运去英雄不自由。千里山河轻孺子,两朝冠剑恨谯周。
唯馀岩下多情水,犹解年年傍驿流。
8.《长安即事》唐. 徐夤
抛掷清溪旧钓钩,长安寒暑再环周。
便随莺羽三春化,只说蝉声一度愁。
扫雪自怜窗纸照,上天宁愧海槎流。
明时则待金门诏,肯羡班超万户侯。
9.《晋·蒲葵扇》唐. 孙元晏
抛舍东山岁月遥,几施经略挫雄豪。
若非名德喧寰宇,争得蒲葵价数高。
10.《寄湘幕王重书记》唐. 齐己
抛掷浟江旧钓矶,日参筹画废吟诗。可能有事关心后,
得似无人识面时。官好近闻加茜服,药灵曾说换霜髭。
高才直气平生志,除却徒知即不知。